次韻趙悦中防禦喜雪
作者：張擴
朝代：宋

paragraphs: 天南霜力微，不洗瘴地煖。
窮冬雪一尺，坐受坑谷滿。
夢聞淅瀝聲，驚起欲窺管。
敢倚狐貉温，但愁衣带緩。
王孫雪争妍，耿耿抱丹款。
閉門不知寒，高卧腹自坦。
紙窗飛花集，亂撲書檠短。
不憂詩作魔，政藉酒爲伴。
忽枉郢人曲，懸知和者罕。
猶餘雪清甘，味勝茶七椀。